作者:白居易
標題:題贈鄭秘書徵君石溝溪隱居
內容:鄭君得自然，虛白生心胸。吸彼沆瀣精，凝為冰雪容。大君貞元初，求賢致時雍。蒲輪入翠微，迎下天臺峰。赤城別松喬，黃閣交夔龍。俯仰受三命，從容辭九重。出籠鶴翩翩，歸林鳳雍雍。在火辨良玉，經霜識貞松。新居寄楚山，山碧溪溶溶。丹灶燒煙熅，黃精花豐茸。蕙帳夜琴澹，桂尊春酒濃。時人不到處，苔石無塵蹤。我今何為者，趨世身龍鍾。不向林壑訪，無由朝市逢。終當解塵纓，蔔築來相從。